Hof beveel SAPD om inligting oor MK-lede bekend te maak - Solidariteit WêreldSolidariteit Wêreld
Tuis › Mediaverklarings › Hof beveel SAPD om inligting oor MK-lede bekend te maak
Hof beveel SAPD om inligting oor MK-lede bekend te maak
Die Noord-Gautengse hooggeregshof het vandag die SAPD in ʼn dringende interdik met koste beveel om alle inligting rakende die voormalige NSF-lede (Non-Statutory Forces), wat MK- en Apla-lede insluit en wat die SAPD deur ʼn geheime menshulpbronprojek wil bevorder, aan die vakbond bloot te lê. Die hof het voorts die bevordering van voormalige NSF-lede opgehef. Dit volg nadat dieselfde hof in April vanjaar reeds ʼn bevel uitgereik het, maar die SAPD egter nie daaraan gehoor gegee het nie.
“Die interdik wat Solidariteit vandag bekom het, dwing die SAPD nou om alle inligting binne 60 dae aan Solidariteit te verskaf. Voorts word alle bevorderings wat verband hou met die NSF-projek gestaak. Die normale bevorderingsprosesse en die bevordering van ander polisielede word egter nie hierdeur geraak nie,” het Renate Barnard, sektorkoördineerder van spesiale projekte by Solidariteit, gesê.
Volgens Barnard is hierdie uitspraak ʼn oorwinning vir Solidariteit, veral omdat dit duidelik uit die SAPD se optrede blyk dat hulle onregmatig wou voortgaan met die bevordering van NSF-lede en selfs ná ʼn vorige hofuitspraak nie ag geslaan het op die hof se instruksie om inligting oor hierdie projek aan Solidariteit beskikbaar te stel nie.
Barnard sê die vakbond was genoodsaak om die hof te nader nadat dit aan die lig gekom het dat die SAPD voortgaan met die ongrondwetlike bevordering van 628 MK-lede en die uitsluiting van 150 000 van die ander professionele SAPD-lede. “Dié interdik is ʼn groot deurbraak in ons geveg om duisende professionele, loopbaangedrewe SAPD-lede te beskerm teen dié onwettige en diskriminerende projek wat hul toekoms in die wiele sou ry,” het Barnard gesê.
Barnard sê voorts dat Solidariteit die inligting wat die SAPD gaan verskaf, noukeurig sal nagaan om te verseker dat die vakbond in ʼn posisie is om sy lede se belange en regte te beskerm en te bevorder. “Ons is daarvan oortuig dat die rede waarom die SAPD nalaat om die hofbevel te eerbiedig en inligting oor hierdie geheime projek bloot te lê daarmee te make het dat die projek gewoon onkonstitusioneel en onwettig is,” het Barnard afgesluit.